**NOTĂ INFORMATIVĂ**

**la proiectul de hotărâre de Guvern**

**cu privire la aprobarea Nomenclatorului domeniilor de studii și al specialităților**

**în învățământul superior**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul Hotărârii Guvernului este elaborat de Ministerul Educației și Cercetării. |
| **2. Condițiile ce au impus elaborarea proiectului de act normativ și finalitățile urmărite** |
| Proiectul este elaborat în temeiul art.81 din Codul educației al Republicii Moldova nr. 152/2014, cu modificările ulterioare, care statuează că Nomenclatorul reprezintă parte componentă a standardelor educaționale de stat și determină domeniile și specialitățile în baza cărora se realizează **formarea profesională și științifică în învățământul superior.**Nomenclatorul domeniilor de studii și al specialităților se aprobă de Guvern, la propunerea Ministerului Educației și Cercetării, de comun acord cu ministerele de resort.În conformitate cu Strategia de dezvoltare „Educația 2030” și Programul de implementare a acesteia pentru anii 2023-2025, aprobată prin HG nr. 114/2023, Ministerul Educației și Cercetării este responsabil de actualizarea și aprobarea Nomenclatoarelor domeniilor de formare profesională și al specialităților pentru învățământul profesional tehnic și superior (Obiectivul specific 1.2, acțiunea 5).Totodată, schimbările care se produc pe piața muncii și solicitările de noi specialități, noile reforme întreprinse în diverse domenii solicită completarea/ modificarea anumitor specialități, introducerea altor domenii de formare profesională etc. Aceste schimbări reprezintă o contribuție substanțială în vederea diversificării ofertei educaționale și multiplicării posibilităților de studii în universitățile din Republica Moldova grație compatibilizării lor cu cele oferite de universitățile europene.Proiectul de hotărâre de Guvern cu privire la elaborarea în redacție nouă a Nomenclatorului domeniilor de studii și al specialităților în învățământul superior a fost elaborat în vederea realizării următoarelor **obiective:**1. Eliminarea unor contradicții cu documentele europene în domeniul învățământului superior și asigurarea continuității studiilor superioare și pregătirii unor specialiști de înaltă calificare la ciclurile universitare licență – master - doctorat.2. Stabilirea unei noi arhitecturi a formării profesionale și științifice prin reconceptualizarea și compatibilizarea domeniilor științifice cu acele de formare profesională pentru asigurarea unei sinergii reale a învățământului superior și științei.3. Oferirea unor noi programe de studii superioare, în conformitate cu schimbările care se produc pe piața muncii și reformele întreprinse în viața social-economică a țării, dar și în sensul consolidării parcursului european al Republicii Moldova.4. Compatibilizarea actelor de studii eliberate de către instituțiile de învățământ superior din Republica Moldova cu documentele educaționale europene, în vederea integrării în Spațiul Comun al Învățământului Superior.5. Implementarea descrierii structurale codificate prin cifre, adoptate de Comisia europeană, pentru asigurarea recunoașterii diplomelor moldovenești peste hotarele țării și promovarea internaționalizării instituțiilor.6. Gestionarea mai eficientă a resurselor financiare și umane de către instituțiile de învățământ superior prin generalizarea programelor de studii din actualul Nomenclator, implicit, sporirea șanselor de inserție a absolvenților în câmpul mucii, din țară și de peste hotare. Proiectul Hotărârii Guvernului **cu privire la aprobarea Nomenclatorului domeniilor de studii și al specialităților în învățământul superior** urmează să intre în vigoare **la data publicării** în Monitorul Oficial al Republicii Moldova, în condițiile statuate de **art. 56, alin.(1), din Legea nr. 100/2017**, potrivit căreia, actele normative intră în vigoare peste o lună de la data publicării în Monitorul Oficial al Republicii Moldova sau **la data indicată în textul actului normativ, care nu poate fi anterioară datei publicării.** Prevederea dată este justificată de **circumstanțe obiective**, și anume, necesitatea organizării **sesiunii de admitere 2024/25**, implicit, elaborarea imediată a **ordinelor de admitere** la studii superioare pentru fiecare instituție de învățământ superior pe cicluri universitare, dar și de necesitatea **repartizării de către instituții a locurilor bugetare** pe cicluri de studii (licență, master, rezidențiat, secundariat clinic), domenii profesionale și programe de studii, forme de învățământ, cote-părți și limba de instruire, inclusiv pentru candidații din raioanele de est ale Republicii, precum și pentru cetățenii străini, după caz, stabilirea probelor, organizarea procesului de admitere pe sesiuni etc. |
| **3. Descrierea gradului de compatibilitate pentru proiectele care au scop armonizarea legislației naționale cu legislația Uniunii Europene** |
| Proiectul hotărârii de Guvern nu conține norme privind armonizarea legislației naționale cu legislația Uniunii Europene. |
| **4. Principalele prevederi ale proiectului și evidențierea elementelor noi** |
| Prezentul proiect de Nomenclator constituie cadrul normativ care reglementează organizarea studiilor superioare în Republica Moldova, **ciclurile I-licență, II-master, III-doctorat** conform structurii Spațiului European al Învățământului Superior (EHEA/Bologna), corespunzător nivelelor 6, 7 și 8 al Cadrului National al Calificărilor (NQF), implicit, Cadrului European al Calificărilor (EQF).În conformitate cu prevederile Procesului Bologna, **conceptul formării specialiștilor** în cadrul învățământului superior presupune **formarea generală** la ciclul I **– licență**, cu **specializare/aprofundare** ulterioară la ciclul II **– master**, studiile superioare de **doctorat** (ciclul III) fiind **prima etapă a carierei științifice.**În context, Ministerul Educației și Cercetării vine cu propunerea de aprobare a unui nou **Nomenclator bazat pe 3 cicluri de studii superioare** cu stabilirea unor domenii comune fundamentale și specifice pentru fiecare ciclu de studii superioare, în scopul asigurării continuității studiilor universitare. Totodată, proiectul Nomenclatorului stabilește expres specialitățile pentru ciclul I – licență, în baza recomandărilor Clasificatorului Internațional Standard al Educației (ISCED-F, 2013), elaborat de Comisia europeană în vederea implementării uniforme a cadrului normativ al formării profesionale, pentru a înțelege și a interpreta corect rezultatele sistemelor educaționale, care diferă din punct de vedere al structurii și al conținutului programelor. La fel, ISCED menționează că țările care acceptă această clasificare în sistemul de învățământ național, sunt în drept să adapteze anumite niveluri din ea, să-și stabilească programe de formare profesională necesare pentru statul respectiv în vederea asigurării țării cu cadre calificate în conformitate cu nevoile naționale și cerințele pieței muncii.Proiectul Nomenclatorului propus spre examinare și aprobare este constituit din **10 domenii fundamentale ale științei, culturii și tehnicii**, **25 domenii generale de studii, 70 domenii de formare profesională pentru licență și master, 47 domenii de studii pentru doctorat și 201 de programe de studii la ciclul I, licență.** Comparativ cu Nomenclatorul în vigoare, luând în considerare solicitările argumentate ale universităților,din perspectivă pieței muncii din Republica Moldova, precum și conform practicilor internaționale și experienței instituțiilor de învățământul superior din UE, noul Nomenclator (Anexa nr. 1 la proiect) conține un șir de **elemente noi,** inclusiv:1. A fost stabilită o **nouă structură** a Nomenclatorului: 2 domenii de bază pentru toate ciclurile de studii superioare: **fundamental** și **general**, specificarea **domeniului de studii profesionale** pentru Licență și Master, precum și unul separat - **domeniul de studii la Doctorat.**
2. În contextul autonomiei universitare, programele de studii superioare de master și de doctorat se elaborează de către instituția de învățământ superior în cadrul domeniilor aprobate prin prezentul proiect de Nomenclator, iar *Nomenclatorul specialităților științifice*, aprobat prin Hotărârea Guvernului 199/2013, rămâne funcțional pentru organizarea programelor de postdoctorat și proiectele de cercetare, dezvoltare, inovare.
3. Sunt optimizate/generalizate mai multe programe de studii superioare de licență, care erau **prea înguste și creau probleme absolvenților la căutarea unui loc de muncă**.
	1. Astfel, în domeniul*0713 Energetică și inginerie electrică,* 5 specialități (*0713.1 Electroenergetică; 0713.2 Termoenergetică; 0713.3 Ingineria sistemelor electromecanice; 0713.4 Ingineria sistemelor de energii regenerabile; 0713.5 Electrificarea agriculturii*) **au fost generalizate** si substituite cu 2 generale: *0713.1 Energetică și 0713.2 Inginerie electrică;*
	2. La fel, **s-a renunțat la 8 specialități**: *0111.1 Pedagogie, 0211.3 Fotografie* artistică, *0914.1 Radiografie; 0914.3 Radioterapie; 0229.2 Producție culturală și management artistic; 0811.2 Selecția și genetica culturilor agricole; 0811.4* *Agropedologie și managementul fertilității solului,* *1000.2 Organizarea și dirijarea sportului,* fiind înguste sau depășite, respectiv, nesolicitate de studenți;
	3. **Au fost modernizate** denumirile a **11 specialități**: *0612.2 Inteligența artificială*; *0710.2 Metrologie și instrumentație virtuală*; 0229.1 *Studii culturale și manifestări artistice; 0322.1 Biblioteconomie și știința informării, 0714.2 Tehnologii și software în rețele de comunicații; 0716.1 Autovehicule rutiere; 0716.2 Vehicule pentru transport feroviar; 0722.2 Tehnologia materialelor și articolelor de construcție; 0731.4 Urbanism și amenajarea teritoriului; 0914.2 Tehnologii în radiologie și imagistică; 1039.4 Securitatea frontierei, migrație și azil; 0521.1 Ecologie și protecția mediului.*

 **3.** Sunt **oferite 30 de specialități noi** de studii superioare de licență, inclusiv: - La **Educație**: *0114.16 Educație pentru societate, 0114.15 Teatru;* - La **Arte**: *0213.2 Design grafic și tehnologii de tipar, 0211.1 Montaj film și TV, 0211.3 Producție muzicală și inginerie de sunet, 0216.1 Actorie teatru și film/ Actorie teatru cu păpuși și marionete; 0216.2 Regie estradă și manifestări publice/ Regie teatru/ Regie circ; 0219.1 Studii culturale și și management artistic;* - La **Științe politice:** *0312.3 Studii de securitate*; - La **Științe umaniste:** *0220.2 Etnologie și 0222.3 Muzeologie*; *0222.4 Restaurarea și conservarea monumentelor istorice;* - La **Științe economice:** *0410.3 Econometrie și analiza datelor, 0410.4 Informatică și cibernetică economică, 0416.1 Comerț cu ridicata și cu amănuntul;* - La **Matematică și statistică:** *0541.3 Matematici computaționale și modelare;* - La **TIC:** *0612.2 Inteligența artificială;*- -La **Inginerie**: *0710.1 Inginerie și management în comunicații electronice/agricultură hidroameliorații, 0731.7 Îmbunătățiri funciare (hidroameliorație); 0711.4 Fitobiotehnologii* - La **Științe agricole**: *0811.3 Horticultură și viticultură* - La **Medicină**: *0914.2 Laborator clinic, 0911.2 Asistență medicală stomatologică, 0911.3 Tehnică dentară, 0915.2 Nutriție și dietetică, 0916.2 Cosmetică medicală și tehnologia produsului cosmetic;* - La **Sport**: *1000.2 Sport social și consultanță în sport.**-* La **Științe ale securității:** *1032.4 Securitatea frontierei, migrație și azil.*Menționăm că programele de studii superioare de licență, master și doctorat, **autorizate provizoriu/ acreditate** la data intrării în vigoare a prezentei hotărâri **își păstrează drepturile** rezultate din autorizare/acreditare și sunt corelate cu specialitățile/programele respective din noul Nomenclator.Proiectul noului Nomenclator își propune **creșterea gradului de angajare a absolvenților** pe piața muncii; creșterea gradului de incluziune a sistemului de învățământ superior; eliminarea unor contradicții cu documentele europene în domeniul învățământului superior și oferirea unor standarde comune pentru formarea profesională la ciclurile universitare: licență – master – doctorat; compatibilizarea titlurilor conferite de către instituțiile de învățământ superior din Republica Moldova cu titlurile conferite de universitățile europene, pentru asigurarea recunoașterii diplomelor moldovenești peste hotarele țării. |
| **5. Fundamentarea economico-financiară** |
| Programele de studii superioare urmează să fie organizate în limita bugetelor aprobate anual, *Program/Subprogram 8810 Învățământ superior,* acțiunea 2: *Comanda de stat pentru pregătirea cadrelor din instituțiile de învățământ superior*, anul financiar 2025. |
| **6. Modul de încorporare a actului în cadrul normativ în vigoare** |
| Proiectul se încorporează în sistemul actelor normative și nu va necesita modificarea altor acte legislative sau normative.  |
| **7. Avizarea și consultarea publică a proiectului** |
| În scopul respectării prevederilor Legii nr. 239/2008 privind transparența în procesul decizional, pe pagina web oficială a Ministerului Educației și Cercetării www.mec.gov.md, compartimentul Transparența decizională a fost asigurată plasarea **anunțului** privind elaborarea proiectului ([https://particip.gov.md/ro/document/stages/\*/10308](https://particip.gov.md/ro/document/stages/%2A/10308) ), la fel va fi plasat și pentru consultarea publică. |
| **8. Constatările expertizei anticorupție** |
| Proiectul urmează a fi supus expertizei anticorupție.  |
| **9. Constatările expertizei de compatibilitate cu legislația Uniunii Europene** |
| Proiectul hotărârii de Guvern nu conține norme privind armonizarea legislației naționale cu legislația Uniunii Europene.  |
| **10. Constatările expertizei juridice** |
| Proiectul a fost supus expertizei de către Ministerul Justiției. Toate propunerile au fost luate în considerare. |
| **11.Constatările altor expertize** |
| Proiectul nu cade sub incidența altor expertize necesare a fi efectuate în condițiile Legii nr.100/2017. |

**Ministru Dan PERCIUN**

 Doina Usaci 022 233213, doina.usaci@mec.gov.md